Generalul-locotenent în rezervă Virgil Bălăceanu a abordat diferite posibilități privind implicarea în armată în România, fie prin voluntariat, fie prin obligație. Iată ce a spus acesta despre anunțul care i-a speriat pe mulți români!
Virgil Bălăceanu, care ocupă funcția de președinte al Asociației Ofițerilor Români în Rezervă (AORR), susține o abordare bazată pe voluntariat în ceea ce privește pregătirea premilitară a tinerilor din România. Acesta evidențiază beneficiile acestei modalități de instruire, înlocuind astfel necesitatea obligativității.
Într-un interviu pentru Playtech, Bălăceanu a subliniat necesitatea de a se adapta la mentalitatea actuală a tinerilor, propunând introducerea unor ore de educație fizică cu utilitate practică în licee, similare cu cele necesare în antrenamentul militar.
„Tinerele generații au o altă mentalitate. Ele îmbrățișează mai ușor anumite lucruri. Ăsta e și motivul pentru care cred că, dacă la liceu s-ar propune organizarea anumitor ore de educație fizică, sub supravegherea profesorului de sport, în care ar fi incluse anumite exerciții, dar și un traseu utilitar aplicativ asemănător cu cel la care sunt supuși astăzi cei ce doresc să intre în rândurile armatei, rata de eșec la probele fizice ar putea scădea esențial”, a spus Virgil Bălăceanu pentru Playtech.
Propunerea sa se concentrează pe introducerea pregătirii premilitare voluntare în cadrul educației fizice școlare, incluzând exerciții și trasee practice. Argumentând pentru necesitatea acestei inițiative, Bălăceanu subliniază potențialul său de a reduce rata de eșec la testele fizice pentru recrutarea militară.
Generalul-locotenent în rezervă a evidențiat, de asemenea, provocările actuale ale procesului de recrutare militară, menționând că aproximativ 30% dintre candidați nu reușesc să treacă testele fizice, testele de traseu sau testele psihice.
„Nu am ajuns în stadiul în care numărul candidaților să fie sub cel al numărului de locuri scoase la concurs. După calculul meu, anul acesta au fost circa 6.500 de candidați pentru aproximativ 5.000 de locuri. Mai multe decât cele de anul trecut. Dar în 2024, circa 30% dintre cei care s-au înscris la concurs au picat fie testele fizice, fie la proba de traseu, fie testele psihice. Asta ne arată unde avem de lucrat ca societate”, a mai spus Virgil Bălăceanu.
În această situație, Bălăceanu a evidențiat că există un proiect de lege în dezbatere în Parlamentul României, care are ca obiectiv pregătirea premilitară a tinerilor. Cu toate acestea, acesta încă nu a fost adoptat și se află în stadiul de discuție.
El a subliniat multiplele beneficii ale pregătirii premilitare, cum ar fi învățarea autoapărării, orientarea în spațiu, acordarea primului ajutor și alte abilități utile în viața de zi cu zi. Propunând organizarea de tabere pentru aceste activități, Bălăceanu a sugerat implicarea atât a Ministerului Apărării, cât și a Ministerului Educației în sprijinirea acestei inițiative.
„Pregătirea premilitară voluntară se poate bucura de un mare succes, dacă vom ști să le-o prezentăm celor din jur. În cadrul ei se pot învăța o serie de lucruri care-ți pot oferi oricând sprijin în viață. Fiindcă nu trebuie să ne gândim doar la condiții de război, atunci când vorbim despre așa ceva.
Spre exemplu, poți învăța în cadrul unei asemenea pregătiri cum să te aperi de diverse persoane, prin lecțiile de autoapărare incluse. Poți să înveți să te orientezi în spațiu, cu sau fără busolă. Cine știe când mergi în excursie și să-și prindă bine așa ceva.
Sau să oferi primul ajutor cuiva care are nevoie de așa ceva, fiindcă situații de acest gen sunt imprevizibile. Sau să înveți să te camuflezi, repet nu în scop militar, ci pentru a te proteja de anumite mamifere sălbatice de dimensiuni medii sau să urmărești anumite păsări sau animale în viața lor de zi cu zi”, a mai transmis fostul miliar.